*****

ΚΑΝΟΝΙΣΜΟΣ (ΕΟΚ) αριθ. 561/87 ΤΟΥ ΣΥΜΒΟΥΛΙΟΥ

της 23ης Φεβρουαρίου 1987

περί ειδικών μέτρων για την εισαγωγή ελαιολάδου καταγωγής Τυνησίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 36,

την πρόταση της Επιτροπής,

Εκτιμώντας:

ότι η κατάσταση της κοινοτικής αγοράς επιτρέπει την εισαγωγή, υπό ειδικές συνθήκες, περιορισμένης ποσότητας ελαιολάδου καταγωγής Τυνησίας κατά τους προσεχείς μήνες χωρίς να υπάρχει κίνδυνος σοβαρής διαταραχής·

ότι, δυνάμει των άρθρων 97 και 295 της πράξης προσχώρησης του 1985, τα συμβατικά ή αυτόνομα προτιμησιακά καθεστώτα που εφαρμόζει η Κοινότητα έναντι των τρίτων χωρών στον τομέα του ελαιολάδου, δεν εφαρμόζονται ούτε έναντι της Ισπανίας ούτε έναντι της Πορτογαλίας· ότι πρέπει συνεπώς να προβλεφθούν μέτρα για να αποφευχθεί η διάθεση στην κατανάλωση του ελαιολάδου καταγωγής Τυνησίας στην Ισπανία και την Πορτογαλία με το ευεργέτημα της μειωμένης εισφοράς· ότι ενδείκνυται να αποσαφηνισθούν τα μέτρα αυτά με τις λεπτομερείς διατάξεις εφαρμογής του παρόντος κανονισμού·

ότι πρέπει να προβλεφθούν οι γενικοί κανόνες για την έκδοση των πιστοποιητικών εισαγωγής προκειμένου να διασφαλισθεί η ίση πρόσβαση των εισαγωγέων ελαιολάδου στην ποσόστωση αυτή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά την εισαγωγή μη εξευγενισμένου ελαιολάδου, που υπάγεται στις διακρίσεις 15.07 Α Ι α) και β) του κοινού δασμολογίου, και το οποίο έχει ληφθεί εξ ολοκλήρου στην Τυνησία και μεταφέρεται απευθείας από τη χώρα αυτή στην Κοινότητα, στη σύνθεσή της στις 31 Δεκεμβρίου 1985, εισπράττεται ειδική εισφορά ίση με 5 ECU ανά 100 χιλιόγραμμα.

2. Η ειδική εισφορά εφαρμόζεται, εντός ορίου ποσότητας 10 000 τόνων ελαιολάδου, στις εισαγωγές για τις οποίες έχει υποβληθεί η αίτηση για χορήγηση του πιστοποιητικού που αναγράφεται στο άρθρο 2 εντός 30 ημερών από την ημερομηνία κατά την οποία αρχίζει να ισχύει ο παρών κανονισμός.

Άρθρο 2

1. Για να εφαρμοσθεί η ειδική εισφορά του άρθρου 1, οι εισαγωγείς πρέπει να υποβάλλουν στις αρμόδιες αρχές των κρατών μελών αίτηση για χορήγηση πιστοποιητικού εισαγωγής. Η εν λόγω αίτηση πρέπει να συνοδεύεται από αντίγραφο της σύμβασης αγοράς που έχει συναφθεί με τον τυνήσιο εξαγωγέα.

2. Οι αιτήσεις για χορήγηση πιστοποιητικού εισαγωγής πρέπει να υποβάλλονται τη Δευτέρα και την Τρίτη κάθε εβδομάδας. Τα κράτη μέλη ανακοινώνουν στην Επιτροπή κάθε Τετάρτη τα στοιχεία που περιέχονται στις αιτήσεις για χορήγηση πιστοποιητικού που λαμβάνουν.

3. Η Επιτροπή καταγράφει λογιστικά κάθε εβδομάδα τις ποσότητες για τις οποίες υποβλήθηκαν οι αιτήσεις για χορήγηση πιστοποιητικού εισαγωγής. Εξουσιοδοτεί τα κράτη μέλη να εκδίδουν τα πιστοποιητικά μέχρι να εξαντληθεί η ποσόστωση· σε περίπτωση που υπάρχει κίνδυνος να εξαντληθεί η ποσόστωση, εξουσιοδοτεί τα κράτη εξουσιοδοτεί να τα εκδώσουν κατ' αναλογία της διαθέσιμης ποσότητας.

Άρθρο 3

Τα πιστοποιητικά εισαγωγής που αναφέρονται στο άρθρο 2 ισχύουν για 90 ημέρες. Οι διατάξεις που προβλέπονται στον κανονισμό (ΕΟΚ) αριθ. 2041/75 (3) όσον αφορά τα πιστοποιητικά εισαγωγής χωρίς προκαθορισμό της εισφοράς εφαρμόζονται όσον αφορά τις εγγυήσεις και την προθεσμία έκδοσης των πιστοποιητικών.

Άρθρο 4

Οι λεπτομέρειες εφαρμογής του παρόντος κανονισμού, και ιδίως αυτές που αποσκοπούν στην αποφυγή των εκτροπών εμπορίου, θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Φεβρουαρίου 1987.

Για το Συμβούλιο

Ο Πρόεδρος

P. DE KEERSMAEKER

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 133 της 21. 5. 1986, σ. 8.

(3) ΕΕ αριθ. L 213 της 11. 8. 1975, σ. 1.